Enginn Íslendingur var í hópi þeirra sem létu lífið á götu úti eða slösuðust á götu úti í sprengjuárásinni í Osló í dag , að sögn Gunnars Pálssonar , sendiherra Íslands í Noregi , þegar rætt var við hann um kl. 19.00 í kvöld . Gunnar taldi fremur óllíklegt að Íslendingar hafi verið í byggingunum sem urðu verst úti í stjórnarráðshverfinu . Þar eru ráðuneyti og skrifstofur Verkamannaflokksins . Hann sagði að íslenska sendiráðið sé í reglulegu sambandi við talsmann stjórnvalda og hann muni láta vita ef annað kemur í ljós . Gunnar benti á að norska lögreglan og sérsveitir hennar séu enn að kanna svæðið þar sem rúður sprungu , en það er töluvert stórt . Byggingarnar hafa verið rýmdar af fólki og fólk hvatt til þess að rýma miðborgina . Leitað er hús úr húsi og hæð fyrir hæð til að ganga úr skugga um hvort fórnarlömb leynast í byggingunum . Gunnar sagði að þetta sé mjög óvenjulegur viðburður og Norðmenn hafi ekki átt að venjast hryðjuverkaárásum , eins og flest bendir til að orðið hafi í dag . Þar til viðbótar er skotárásin á Utøya . Norsk stjórnvöld hafa ekki staðfest að um hryðjuverkaárás hafi verið að ræða .